送趙判官端國趁班改秩
作者：楊萬里
朝代：宋

paragraphs: 金陵一見恍如夢，君爲過客儂相送。
廬陵再見春欲殘，君來入幕儂挂冠。
是時猛虎初出境，赤子凜如兵在頸。
帝選良牧蘇疲民，前趙後丁廉且仁。
更得君作幕下賓，四年千里日日春。
與君相逢又相別，人生聚散如霜葉。
桂林一枝三十年，諸公交章薦遺賢。
去揖侍郎趁立班，端能別我南溪邊。
爲我一醉春風前，看君摶風上九天。